༈ བླ་མའི་ནོར་སྒྲུབ་པདྨ་རྒྱལ་པོ་ལས། ནོར་བདག་ཛམ་ལྷ་དཀར་པོའི་གསོལ་འདེབས་ཡིད་བཞིན་གཏེར་འབྱུང་བཞུགས་སོ། ཨེ་མ་ཧོ། གདོད་མའི་མགོན་པོ་ཆོས་སྐུ་འོད་མཐའ་ཡས། །སྙིང་རྗེའི་རང་གཟུགས་འཕགས་མཆོག་མིག་མི་འཛུམ། །རང་བྱུང་སངས་རྒྱས་དཔལ་ལྡན་པདྨ་སྐྱེས་། །སྐུ་གསུམ་བླ་མ་རྣམས་ལ་གསོལ་བ་འདེབས། །པདྨ་རྒྱལ་པོས་འཁོར་འདས་མངའ་དབང་བསྒྱུར་། །དབྱིངས་ཕྱུག་མཚོ་རྒྱལ་སྨིན་གྲོལ་གདམས་པའི་མཛོད། །སངས་རྒྱས་ཡེ་ཤེས་མཐུ་སྟོབས་འགྲན་ཟླ་བྲལ། །འགྲོ་བའི་སྐྱབས་གྱུར་གསུམ་ལ་གསོལ་བ་འདེབས། །ཟབ་གཏེར་བཀའ་བབ་པདྨ་གཏེར་བདག་གླིང། །ཆོས་ཀྱི་བདག་པོ་ཧཱུྃ་ཆེན་འགྲོ་འདུལ་རྩལ་། །ཆོས་བདག་བརྒྱུད་འཛིན་རྩ་བའི་བླ་མ་སོགས། །བརྒྱུད་པའི་བླ་མ་རྣམས་ལ་གསོལ་བ་འདེབས། །ལོངས་སྤྱོད་ནོར་གྱི་དབང་ཕྱུག་ཛམ་ལྷ་དཀར། ཁམས་གསུམ་སྐྱེ་འགྲོ་དབང་སྡུད་རིག་བྱེད་མ། །དངོས་གྲུབ་ཆར་འབེབས་ལྷ་ཆེན་ཚོགས་བདག་སོགས། །རྩ་གསུམ་ནོར་ལྷའི་ཚོགས་ལ་གསོལ་བ་འདེབས། །ཡཀྴ་ཀཱ་ལས་སྲི་སྐེག་ཕྱེ་མར་འཐར། །འཇིག་རྟེན་མེས་པོ་སྲིད་གསུམ་དབང་བྱེད་བདག །ཀླུ་མོ་ནོར་སྐྱོང་ཀླུ་གཡང་འདོད་རྒུའི་གཏེར་། །གནོད་སྦྱིན་གཏེར་སྲུང་བཅས་ལ་གསོལ་བ་འདེབས། །རང་སྣང་དབང་དུ་འདུ་བའི་རྟེན་འབྲེལ་གྱིས། །གཞན་སྣང་གདུལ་བྱའི་ཁ་ལོ་ཆོས་ལ་བསྒྱུར་། ཁམས་གསུམ་མོས་བཞིའི་ཕྱཱ་དཔལ་དབང་དུ་བསྡུས། །བསྟན་པའི་མངའ་ཐང་རྒྱས་པར་བྱིན་གྱིས་རློབས། །འབྱོར་བ་དྲུག་ལྡན་བསོད་ནམས་རྒྱ་མཚོའི་བཅུད། །ལྷུན་གྲུབ་ཡེ་ཤེས་ཚོགས་ཆེན་ཡིད་བཞིན་ནོར། །རྙེད་ནས་སྲིད་ཞིའི་རྒུད་པ་ཀུན་སེལ་ནས། །དོན་གཉིས་མཐར་ཕྱིན་སྐུ་གཉིས་མཆོག་ཐོབ་ཤོག །ཅེས་པ་འདིའང་གསང་སྔགས་མིང་ནས་ཤིང་སྤྲེལ་ས་ཟླའི་ཚེས་གཉིས་ཉིན་ཞོགས་པའི་ཐུན་མཚམས་སུ་གང་དྲན་བྲིས་པའོ།། །།